ChatGPT ผู้จุดชนวนสงคราม เทคโนโลยี AI
สงครามธุรกิจ AI น่าสนใจขนาดไหน  ใครจะเข้ามาเป็นผู้ท้าชิงกันบ้าง ?  ลงทุนแมนจะเล่าให้ฟัง
17 ก.พ. 2566

ChatGPT ผู้จุดชนวนสงคราม เทคโนโลยี AI /โดย ลงทุนแมน
ปฏิเสธไม่ได้ว่าความสำเร็จของ ChatGPT แช็ตบอต AI ที่นอกจากจะตอบคำถามทั่วไปได้ สอบมหาวิทยาลัยผ่าน 
สอบแพทย์ได้
แต่งเพลงเก่ง
แถมยังเขียนโคดเป็น..
เรียกได้ว่ามีความเป็นมนุษย์ และฉลาดจนกลายมาเป็นที่พูดถึงกันในวงกว้าง ทั่วทั้งโลก
จึงไม่แปลกใจเลยว่าทำไม หลัง ChatGPT เปิดตัวได้เพียง 2 เดือน ถึงสามารถเติบโตระเบิด จนมีผู้ใช้งานทะลุ 100 ล้านบัญชี เร็วสุดในประวัติศาสตร์
การเติบโตของแช็ตบอตรายนี้ เรียกได้ว่าไปกระตุกหนวดเจ้าแห่งเทคโนโลยีอีกหลายราย ที่มีหน่วยพัฒนา AI อยู่แล้ว ให้หันมาเข็นงานวิจัยและพัฒนา ไปเป็นผลิตภัณฑ์เพื่อมาร่วมในสงครามนี้ด้วย
แล้วสงครามธุรกิจ AI น่าสนใจขนาดไหน 
ใครจะเข้ามาเป็นผู้ท้าชิงกันบ้าง ? 
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
จริง ๆ แล้ว ก็ต้องบอกก่อนว่า แช็ตบอต หรือระบบการโต้ตอบไร้มนุษย์ มีให้เราใช้มานานกว่า 20 ปีแล้ว
แต่ส่วนใหญ่จะเป็นเพียงการโต้ตอบตามคำที่ถูกเขียนและกำหนดไว้ล่วงหน้า
แต่ ChatGPT จะเป็นการเรียนรู้จากฐานข้อมูลที่มี และนำมาตอบกับเรา มีความเป็นผู้ช่วยเหลือ ฉลาด มีความคิดสร้างสรรค์ คล้ายกับเพื่อนเราคนหนึ่ง
โดย ChatGPT เป็นผลิตภัณฑ์ที่มีหัวใจหลักก็คือ ปัญญาประดิษฐ์ ประเภท “Generative AI”
ด้วยการมีความคิดสร้างสรรค์คล้ายมนุษย์ ขีดความสามารถของ Generative AI จึงไม่ได้มีเพียงแค่ตอบคำถามได้
แต่ในความเป็นจริงแล้ว มันยังสามารถแต่งเพลง สร้างวิดีโอ เขียนโคดคอมพิวเตอร์ ไปจนถึงสามารถวาดภาพได้ เช่น Dall-E ของ OpenAI เจ้าของเดียวกันกับ ChatGPT ที่วาดรูปขึ้นได้จากเพียงแค่คำบรรยายด้วยเสียง
ปัจจุบัน OpenAI เจ้าของ ChatGPT มีผู้ถือหุ้นใหญ่คือ Microsoft หนึ่งในบริษัทเทคโนโลยีใหญ่สุดในโลก
โดยตัว Microsoft เอง ก็เป็นเจ้าแห่งซอฟต์แวร์องค์กรเบอร์หนึ่ง เป็นเจ้าของทั้งระบบปฏิบัติการ Windows มีส่วนแบ่งมากถึง 76% 
 
- ธุรกิจ Office 365 ศูนย์รวมโปรแกรมทำงาน เช่น Microsoft Word, PowerPoint และ Excel ที่เราคุ้นเคย
- ธุรกิจ Bing ให้บริการเซิร์ชเอนจิน
- ธุรกิจ Azure ให้บริการคลาวด์
ความ Synergy ระหว่าง Microsoft และ OpenAI ก็คือ OpenAI จะเข้ามาใช้บริการศูนย์ข้อมูลจากธุรกิจคลาวด์ Azure แถมยังได้เงินอัดฉีดโดยตรงจาก Microsoft
แลกกับการที่ Microsoft จะได้ผลิตภัณฑ์จาก OpenAI นำไปเสริมธุรกิจหลักบน Office 365 และ Bing รวมถึงการหารายได้จากผลิตภัณฑ์โดยตรง ในรูปแบบค่าบริการรายเดือน
สรุปสถานการณ์ ณ ตอนนี้ ก็ไม่ต่างอะไรไปจากยักษ์ใหญ่ นั่นก็คือ Microsoft ได้อาวุธใหม่จาก OpenAI มาอยู่ในมือ นำโดย ChatGPT ที่ผ่านบททดสอบแล้วว่าสามารถใช้งานได้จริง ผู้ใช้งานกลับมาใช้งานอย่างสม่ำเสมอ
ดังนั้น ยักษ์ใหญ่ในอุตสาหกรรมตัวอื่น โดยเฉพาะที่มีธุรกิจข้องเกี่ยวกับทั้ง Microsoft และ ChatGPT จึงอยู่เฉยไม่ได้
รายแรกที่ถูกพูดถึงกันมากที่สุดเลย ก็คือ Alphabet เจ้าของ Google และ YouTube ที่เพิ่งล้มเหลวจากธุรกิจคลาวด์เกมมิงอย่าง Stadia ไปเมื่อปีก่อน
Google ได้ประกาศเปิดตัว “Bard” AI แช็ตบอต ซึ่งทาง
บริษัทได้เคลมว่าซุ่มวิจัยและพัฒนา AI ตัวนี้ มานานกว่า 6 ปีแล้ว
แล้วความท้าทายของสงครามเทคโนโลยี AI มีอะไรบ้าง ?
- ต้นทุนในการให้บริการ
จุดนี้ก็เรียกได้ว่าน่าสนใจ เพราะหลายคนมองว่าแช็ตบอตแบบ ChatGPT จะเข้ามาแย่งส่วนแบ่งเจ้าตลาดเซิร์ชเอนจินของ Google หรือไม่
รู้หรือไม่ว่าการที่เราถาม ChatGPT ในแต่ละครั้ง มีงานศึกษาหนึ่งคำนวณออกมาว่า ต้นทุนเฉลี่ยในการตอบคำถาม 1 ครั้ง จะมีมูลค่าราว 0.0142 ดอลลาร์สหรัฐ
ทีนี้ หากเราลองมาเทียบกับ Google Search ที่มีการค้นหาเฉลี่ย 8,500 ล้านครั้งต่อวัน
หากแช็ตบอต AI ต้องการเข้ามาแทนที่ Google ณ วันนี้ บริษัทจะมีค่าใช้จ่ายเฉพาะแค่ต้นทุนการตอบคำถาม 2,900 ล้านบาทต่อวัน หรือ 1,000,000 ล้านบาทต่อปี
ซึ่งจุดนี้ ก็เรียกได้ว่าเป็นต้นทุนในการทำธุรกิจที่สูง แต้มต่อของ ChatGPT ของบริษัท OpenAI คือการมี Microsoft เป็นผู้ถือหุ้นใหญ่พร้อมให้เงินอัดฉีด
ตรงนี้ ก็ต้องมาดูว่าในอนาคต ChatGPT จะสามารถพัฒนาผลิตภัณฑ์ และเข้ามาสนับสนุนธุรกิจหลักของ Microsoft ได้ดีขนาดไหน
- การหารายได้
ปัจจุบัน ChatGPT เอง มีการหารายได้จากค่าบริการพรีเมียมรายเดือน ราว 680 บาท
ต่างจากการหารายได้จากโฆษณาตามคีย์เวิร์ดแบบ Google Search
มุมมองของการหารายได้นี้ ก็เรียกได้ว่าเหมาะสม เพราะการฝังโฆษณาลงบนคำตอบที่ ChatGPT ตอบ ก็อาจจะเป็นไปได้ยาก
ลองจินตนาการดูว่าหาก ChatGPT เปิดให้ใช้งานฟรีแล้วตอบคำถามเรา อยู่ดี ๆ มีกล่องโฆษณาพ่วงท้ายติดมาด้วย หรือส่วนใดส่วนหนึ่งของแพลตฟอร์มมีโฆษณาพ่วงอยู่
แน่นอนว่าคำถามจะเกิดขึ้นกับผู้ใช้งานทันทีว่าสิ่งที่ ChatGPT หรือแม้แต่ผลิตภัณฑ์จาก Generative AI ทั้งหมดที่สร้างขึ้นมาให้เรา มันน่าเชื่อถือ และมันถูกสร้างขึ้นมาเพื่อจูงใจเราจากผู้จ่ายเงินโฆษณาให้กับระบบหรือไม่
จากตรงนี้ เราก็อาจจะสรุปได้ว่า รูปแบบการหารายได้ของกลุ่มธุรกิจ Generative AI น่าจะมาในลักษณะเดียวกันกับ Netflix, YouTube Premium และ Spotify ที่จะเป็นแบบพรีเมียม ให้ลูกเล่นเยอะกว่า คิดเป็นการสมัครสมาชิกรายเดือน
อย่างไรก็ตาม ในแง่ของการนำ Generative AI เข้าไปเป็นส่วนเสริมของธุรกิจหลัก เช่น Microsoft Word, PowerPoint และ Excel โดยฝังเทคโนโลยีนี้เข้าไป เพื่อช่วยเหลือเราในการทำงาน ในรูปแบบของ Add-on
ถ้ามาในรูปแบบดังกล่าว ก็น่าจะจูงใจให้ผู้ใช้งานหันไปหาผู้เล่นที่มีฟีเชอร์เสริมแบบนี้มากขึ้นได้เหมือนกัน
แล้วปัจจุบัน มีผู้เล่นรายไหนที่ประกาศแล้วว่าจะเข้ามาเล่นในธุรกิจนี้บ้าง ?
- Google เปิดตัวแช็ตบอต AI แบบ ChatGPT แล้ว ชื่อว่า “Bard”
- Meta รายงานว่าจะลุยธุรกิจ โดยเฉพาะเจาะจงไปที่การวิจัยและพัฒนาผลิตภัณฑ์ประเภท Generative AI ขึ้นมา
- Baidu ธุรกิจเซิร์ชเอนจินใหญ่สุดในประเทศจีน ก็ประกาศว่ากำลังพัฒนา Generative AI ของตัวเองที่มีชื่อว่า “Ernie Bot”
แถมล่าสุด ก็ยังมี NetEase ธุรกิจเกมจีน และ Alibaba อีคอมเมิร์ซใหญ่สุดในจีน รายงานว่าจะเข้ามาเล่นในธุรกิจนี้ เช่นกัน
แน่นอนว่าภาพของ Generative AI ในตอนนี้ยังไม่ชัดเจนเท่าไร เพราะอยู่ในช่วงเริ่มต้น
แต่สมรภูมิ AI ที่กำลังเกิดขึ้น ก็น่าจะเรียกได้ว่าเป็นเมกะเทรนด์สำหรับธุรกิจเทคโนโลยี พิสูจน์จากความสำเร็จของ ChatGPT 
แม้จะเพิ่งผ่านไปเพียงไม่กี่เดือน
และครั้งนี้ ก็น่าจะต่างจากตอนที่ มาร์ก ซักเคอร์เบิร์ก ประกาศลุย Metaverse ที่แทบไม่มีบริษัทเทคโนโลยีรายอื่น มาร่วมวงด้วยเลย
เพราะในสงคราม AI ครั้งนี้ ชัดเจนว่าบริษัทเทคโนโลยีรายใหญ่ ที่มีฐานผู้ใช้งานระดับพันล้านบัญชี ทั้ง Microsoft, Meta, Google และ Baidu ต่างก็กระโดดเข้ามาร่วมแข่งขันในตลาดเดียวกัน..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-
-
-